Nafarroako Parlamentuko Mahaiak, 2021eko irailaren 6an egindako bilkuran, Eledunen Batzarrari entzun ondoren, honako erabaki hau hartu zuen, besteak beste:

**1.** Izapidetzeko onartzea EH Bildu Nafarroa talde parlamentarioak aurkezturiko mozioa, zeinaren bidez Nafarroako Gobernua premiatzen baita legegintzaldi honetan lizita dezan Leitzako garraio publikoaren zerbitzuaren emakida berria dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Lurralde Kohesiorako Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko irailaren 6an

Lehendakaria: Unai Hualde Iglesias

MOZIOAREN TESTUA

EH Bildu-Nafarroa talde parlamentarioak, Legebiltzarreko Erregelamenduan ezarritakoaren babesean, honako mozio hau aurkeztu du Lurralde Kohesiorako Batzordean eztabaidatzeko eta bozkatzeko: Nafarroako Gobernua premiatzen da legegintzaldi honetan lizita dezan Leitzako garraio publikoaren zerbitzuaren emakida berria.

Leitzako Udalaren ordezkaritza batek agerraldia egin zuen ekainaren 29an Nafarroako Parlamentuan, Leitzaldeko garraio publikoaren zerbitzuaren gabeziak azaltzeko, bai eta gabezia horiek eremu horretako herritarrei eguneroko bizitzan sortzen dizkieten eragozpenak ere. Eskualde horretako biztanleak erabat sentsibilizatuta daude garraio publiko duin baten zerbitzua eduki beharraz; izan ere, 1.635 sinadura batu dira hilabete batean, eta hori ez da, ez, kopuru makala, kontuan izanda Leitzan 16 urtetik goitiko 2.560 pertsona bizi direla.

Lan-bilkura horretan azpimarratu zen garraio publikoa oinarrizko zerbitzu bat dela eta zerbitzua kaskarra izateak eragin zuzena daukala landa eremua jendez husteari, jasangarritasunari, genero-arrakalari edo pertsona zaharren autonomia ezari begira.

Zerbitzuaren gabeziak aspaldikoak dira, eta, hartara, biztanlerik gehienak garraio pribatua erabiltzera behartuta daude. Adineko jendeak eta ibilgailurik ez daukanak, beraz, arazo handiak dauzka Leitzatik irteteko.

Iruñetik Donostiara doan autobus-linea bikoiztuta dago, eta bi enpresak ematen dute zerbitzu hori. Bi horien arteko lehia-arazorik egon ez zedin, enpresa bateko erabiltzaileak Leitzan jaisten ahal ziren (igo ez, ordea); eta alderantziz: beste enpresakoak Leitzan igotzen ahal ziren (jaitsi ez, ordea), nahiz eta herrian geltokia izan.

Leitzako Udalak eskatuta, eta Garraioen eta Mugikortasun Jasangarriaren Zuzendaritza Nagusiaren baimenarekin, bi enpresa horiek zerbitzua batera emateko baimena dute abuztuaren 2az gero, eta zerbitzuaren maiztasuna areagotu egin da astelehenetik larunbatera bitarte. Igande eta jaiegunetan ere hasi da ematen zerbitzua, halako moduan non konpondu egin baita orain arteko garraio publikorik ezaren arazoa. Urrats hori zerbitzuaren eta herritarren eskubideen onerako izanen da inondik ere.

Halere, konponbide egonkor eta behin betikoa eman behar zaio auzi honi, zerbitzuaren emakida behingoz lizitatuta. Urte asko joan dira lehengo emakida iraungi zenetik, eta azken sei urteotan Nafarroako Gobernuak Udalari sarritan esan dio baldintza-agiriak laster argitaratuko zirela, esleipen-prozesua abian zegoela eta abar. Baina urtea joan urtea etorri zerbitzu berria esleitu gabe dago.

2018ko martxoaren 16an, orain dela hiru urte baino gehiago alegia, Nafarroako Gobernuak bilera bat deitu zuen eskualdean, zerbitzua nola berrituko zen azaltzeko. Eskualdeko udalek ekarpenak egin zituzten, baina harrezkero ez da ezertan ere aurrera egin, eta prozedura geldirik dago.

Arazo hori Nafarroako beste eremu batzuetan ere gertatzen ari da, non garraio publikoaren zerbitzuak ez baitie erantzunik ematen landa eremuetako herritarren beharrizanei. Jendez hustearen arazoari aurre egiteko estrategiarekin bat, abordatze integralari ekiteko, eskariak aztertzeko eta emakidak berritzeko unea ailegatu da, mugikortasun eta irisgarritasun eskubidea bermatzeko.

Hori dela-eta, honako erabaki proposamen hau aurkeztu dugu:

1. Nafarroako Parlamentuak balioetsi egiten du ipar-mendebaldeko hiriarteko garraio publikoaren zerbitzua hobetze aldera uda honetan ezarri den aldi baterako konponbidean egindako aurrerabidea, zeinak Leitzari eragiten baitio, eta Nafarroako Gobernua premiatzen du egiturazko behin betiko konponbide bat eman diezaion, legegintzaldia bukatu aitzin zerbitzuaren emakida berria lizitatuta.

2. Nafarroako Parlamentuak, halaber, Nafarroako Gobernua premiatzen du abordatze integral bati ekin diezaion Nafarroako landa eremu eta eskualdeetako herritarrek garraio publikoari dagokionez dauzkaten beharrizanak ezagutzeko eta horiei erantzuteko, zerbitzuaren emakidak ahal bezain laster berrituta.

Iruñean, 2021eko abuztuaren 4an

Foru parlamentaria: Bakartxo Ruiz Jaso